Mudīte Austriņa

Mudīte Austriņa (dzimusi 1924. gada 19. janvārī Rīgā, mirusi 1991. gada 2. jūlijā ceļā no Rīgas uz Vecpiebalgu, apbedīta Rīgā, Meža kapos) bija latviešu trimdas literāte un kultūras darbiniece. Rakstnieka Antona Austriņa meita.

Biogrāfija 
M. Austriņa dzimusi rakstnieka Antona Austriņa un viņa sievas Martas ģimenē. Mācījusies Rīgas 17. pamatskolā Torņakalnā (1932-37), beigusi Rīgas 2. ģimnāziju (1939). No 1939. gada studējusi baltu filoloģiju Latvijas Universitātē, bet studijas nav beigusi. 1944. gadā kopā ar māti devās bēgļu gaitās uz Vāciju. Studējusi filoloģiju Tībingenes Universitātē (1945-48). 1948. gadā izceļoja uz ASV. 1948-1954 strādāja par kalponi Irvingu ģimenē Ridžfīldā, Konektikutā. Studējusi mākslas zinātni Kolumbijas Universitātē (1954-58). Strādājusi par pārdevēju rotaslietu veikalā Manhetenā. 50. gados kļuvusi par vienu no grupējuma "Elles ķēķis" dalībniecēm. Rakstījusi neliela apjoma liriskus darbus, kam dots žanra apzīmējums "baletiņi", tie publicēti žurnālā "Jaunā Gaita". 1959. gadā pārcēlusies uz Kaliforniju, 60. gadu beigās atgriezusies Austrumkrastā. Mirusi Latvijas apciemojuma laikā, ceļā no Rīgas uz Vecpiebalgu, Cēsu tuvumā.

1936. gada 17. maijā Latvijas radiofonā nolasījusi savu tēlojumu "Pavasaris". Publicējusi atmiņu rakstus par tēvu A. Austriņu (1944) un savu krusttēvu, rakstnieku Kārli Skalbi (1946). Sarakstījusi ievadu A. Austriņa "Puiškāna" atkārtotam izdevumam (1947). No 1952. līdz 1953. gadam ASV latviešu jauniešu literārā žurnāla "Raksti" redaktore. M. Austriņas iesniegtā recepte iekļauta kopkrājumā "The Artists' & Writers' Cookbook" (1961). Sastādījusi Antona Austriņa dzejas izlasi "Krodziņš uz katedrāles" (1987). Izdota neliela M. Austriņas ceļojuma piezīmju grāmata "Rīgas mirkļi" (1988) un "baletiņu" tulkojumi angļu valodā "Heliade or Sun Games" (1991). M. Austriņas "baletiņi" apkopoti antoloģijā "Elles ķēķis" (2004).

Atsauces